**Seletuskiri: määruse eelnõu „Mulgi valla jäätmevaldajate registri põhimäärus“**

Mulgi vallavolikogu kehtestas 20.03.2019 jäätmekava 2019-2023 ja jäätmehoolduseeskirja.

Jäätmeseaduse § 711 kohaselt peab kohaliku omavalitsuse üksus asutama oma määrusega jäätmevaldajate registri ning kehtestama registripidamise korra.

Eeltoodust tulenevalt, aga ka 31.12.2019. aastal lõppenud senise korraldatud jäätmeveo perioodi lõppemisega ning uue lepingu sõlmimisega on vajalik kehtestada jäätmevaldajate register. Registri pidamise korra vajadus tuleneb ka seoses nelja kohaliku omavalitsuse ühinemisega uueks haldusüksuseks Mulgi vallaks, millest tulenevalt on vajalik ühtlustada jäätmeregistri asutamine ja selle pidamise kord.

Jäätmevaldajate registri pidamise eesmärgiks on saada ülevaade kõikidest piirkonna jäätmevaldajatest, nendega seotud jäätmetekkekohtadest ja - mahtudest ning tagada ülevaade jäätmete veost.

Jäätmevaldajate registris kajastuvad järgmised andmed:

1) jäätmetekkekohad ja jäätmeveokohtadega seotud jäätmevaldajate andmed;

2) jäätmetekkekohtade hetkestaatused (vedu toimub või on peatatud);

3) jäätmeveopiirkond;

4) korraldatud jäätmevedu teostava firma andmed;

Registri pidamiseks kasutatakse tarkvara KOVGIS EVALD.

Register on digitaalselt peetav andmekogu, mis annab informatsiooni jäätmevaldajate ja jäätmeveo toimimise/mittetoimimise kohta ning on abiks järelvalve teostamisel.

Registri vastutav töötleja on Mulgi Vallavalitsus, kes vastutab registri pidamise seaduslikkuse eest. Registripidaja õigusi omavad ja registri pidamise kohustusi täidavad vallavanema käskkirjaga määratud ametiisikud, kes sisestavad ja vajadusel muudavad registri andmeid.

Registris sisalduvad andmed on ametialaseks kasutamiseks vallavalitsuse määratud ametnikele ning jäätmetekkekohtade osas jäätmevedajale. Andmete kasutamine peab olema kooskõlas isikuandmete kaitse seadusega.

Algandmed registrisse kinnistusregistrist, maakatastrist, rahvastikuregistrist ja äriregistrist saadakse X-tee päringute kaudu automaatselt ning muudatusi ja parandusi teeb vastav registripidaja.

Ettepanek: Tulenevalt jäätmeseaduse §71 lõikest 1 võtta vastu Mulgi valla jäätmevaldajate registri põhimäärus.